L-hena veru Imbierek il-bniedem li ma jiżbaljax bi kliemu, u li ma jħossx il-kuxjenza tniggżu ta' xi dnub. Imbierek min il-kuxjenza tiegħu ma ċċanfrux, u min ma tilifx it-tama tiegħu. L-għira u r-regħba Raġel xħiħ ma jixraqlux l-għana, u x'iservih il-ġid lil bniedem għajjur? Min joqgħod nieqes biex jiġma', jiġma' għal ħaddieħor, u l-ġid tiegħu jgawduh oħrajn. Min hu rgħib miegħu nnifsu, ma' min se jġib ruħu tajjeb? Ġidu ma jafx igawdih. M'hemmx agħar mir-rgħib miegħu nnifsu, dan hu l-ħlas tal-ħażen tiegħu. Jekk jagħmel xi ħaġa tajba, ma jkollux f'moħħu li jagħmilha, u fl-aħħar jikxef il-ħażen tiegħu. Ħażin min iħares b'għajn għajjura, idawwar wiċċu u ma jagħtix kas tan-nies. Għajn ir-rgħib ma tikkuntentax b'sehemha; l-inġustizzja u l-ħażen inixxfu r-ruħ. Ix-xħiħ iħares bl-għira lejn il-ħobż, u l-mejda tiegħu hi bin-nieqes. Ibni, ġib ruħek tajjeb miegħek innifsek, skont kemm għandek mnejn, u agħmel lill-Mulej offerti xierqa. Ftakar li l-mewt tiġi bla ma titlef żmien, u l-patt mal-mewt ħadd m'għarrafhulek. Qabel tmut agħmel il-ġid ma' ħabib, u oħroġ idek, u agħtih skont ma tiflaħ. Tiċċaħħadx minn ġurnata tajba, u s-sehem tajjeb li tixtieq tħallihx jaħrablek. Jaqaw ma tħallix għal ħaddieħor dak li qlajt b'xogħlok, u l-frott tax-xogħol tiegħek biex jitqassam bix-xorti? Agħti u ħu, u derri, għax fl-imwiet ma tistax tfittex il-pjaċir. Kull min għandu l-ħajja jeqdiem bħal libsa, għax marbut minn dejjem bid-digriet: 'Żgur li tmut'. Bħal weraq jikbru fuq siġra kollha ħdura li twaqqa' xi wħud u ttalla' oħrajn, hekk nisel id-demm u l-laħam: wieħed imut u ieħor jitwieled. Kull biċċa xogħol titmermer u tgħib, u min jagħmilha jmur magħha. L-hena tal-għerf Imbierek il-bniedem li ħsiebu fl-għerf, u jitkellem bl-għaqal. B'moħħu jifli triqatu u jikkunsidra l-ħwejjeġ mistura tiegħu. Joħroġ warajh bħal kaċċatur, u joqgħodlu għassa fi triqatu. Jittawwal ġewwa mit-twieqi tiegħu, u jissemmagħlu mal-bibien tiegħu. Imur joqgħod ħdejn id-dar tiegħu, u jsammar il-kunjard mal-ħajt tiegħu. Maġenbu jtella' t-tinda tiegħu, u jgħammar fejn isib it-tajjeb. Iqiegħed lil uliedu għall-kenn tiegħu, u jgħammar taħt il-friegħi tiegħu. Taħtu jistkenn mis-sħana, u jmur joqgħod fil-glorja tiegħu.